KYK WEER: Zelda Bezuidenhout gesels oor nuwe roman | Netwerk24
04 Augustus 2021 14:34
Kwela Boeke en Netwerk24 het 'n aanlyn gesprek met Zelda Bezuidenhout aangebied oor haar boeiende en eietydse spanningsroman, Die waarde van stil bure. Cintaine Schutte het met Zelda gesels.
Die gesprek is op Donderdag 12 Augustus om 20:00 op Netwerk24 uitgesaai en is gratis vir intekenare.
'Die waarde van stil bure' deur Zelda Bezuidenhout word deur Kwela Boeke uitgegee.
Meer oor Die waarde van stil bure:
Magdaleen Verster probeer die stukke van haar lewe optel ná die dood van haar tweelingsuster, Misha. Toe sy 'n onwaarskynlike vriendskap smee met haar eksentrieke buurman, die wetenskaplike Darius Achenbach, bevind sy haar in die opwindende maar omstrede wêreld van stamselnavorsing.
Asof Misha haar aksies vanuit die dood rig, vind die gematigde Magdaleen dat sy skielik bereid is om groot risiko's te neem. Sy kan haar suster nie terugbring nie, tog kan sy moontlik 'n verskil aan ander se lewens maak.
Maar alles kom teen 'n prys en soms is die prys van een mens se lewe 'n ander mens se dood . . .
Zelda Bezuidenhout Foto: Alet Pretorius
Zelda Bezuidenhout is 'n skrywer van jeugverhale, kortverhale, radiodramas, rubrieke, reklamekopie en volwasse fiksie.
Haar eerste roman vir volwassenes, Die dekonstruksie van Retta Blom, het in 2019 by Kwela Boeke verskyn. Haar jeugverhaal As mens geluk kon proe is in 2017 as naaswenner in Lapa se jeugromankompetisie bekroon.
In 2019 is sy naaswenner in RSG se radiodramakompetisie met die hoorspel As 'n kind kom kuier en in 2020 behaal sy en haar medeskrywer, Lunéll Kruger, die eerste plek in Netwerk24 se luisterdramakompetisie met Koppelkat.